Tšadow (Wětošow)

Tšadow (prjedy tež Kšadow;  Stradow) je delnjołužiska wjes w braniborskim wokrjesu Hornje Błóta-Łužica a wot lěta 2002 gmejnski dźěl Wětošowa. Ma něhdźe 250 wobydlerjow a nadeńdźe so při južnej kromje Błótow, tři kilometry sewjernje Wětošowskeho stareho města při Wětošowskej młynskej rěčce (Mühlenfließ).

Susodne wjeski su Długi za Łučnym hatom na wuchodźe, Wóškalawa a město Wětošow na juhu, Chórice na juhozapadźe a Raduš na sewjerozapadźe. Na sewjeru nadeńdu so Tšadowske haty, kotrež słušeja do přirodoškitneho pasma.

 Stawizny 
Wjes w formje rjadowca naspomni so prěni raz w lěće 1355. Hižo w 9. lětstotku wobsteješe pak serbske hrodźišćo na městnje dźensnišeho hrodowskeho parka. W lěće 1878 załoži so prěnja Tšadowska šula. Hač do 20. lětstotka bě puć do Tšadowa slepa hasa a wjes sama poslednja před Błótami.

Po statistice Arnošta Muki měješe Tšadow we 1880tych lětach cyłkownje 414 wobydlerjow, z nich 400 Serbow a 14 Němcow. W lěće 1956 zwěsći Arnošt Černik serbskorěčny podźěl wobydlerstwa wot jenož hišće 6,2 %.

Hač do 31. decembra 2001 bě Tšadow samostatna gmejna.

Kublerski dom a wojerski pomnik słušatej do zapisanych kulturnych pomnikow města Wětošowa.

 Nóžki 

 Wotkazy 

 Informacije na webstronach města Wětošowa 

Kategorija:Wětošow
Kategorija:Sydlišćo w serbskim sydlenskim rumje
Kategorija:Sydlišćo w Delnjej Łužicy
Kategorija:Prěnje naspomnjenje 1355
Kategorija:Sydlišćo w Błótach
Kategorija:Sydlišćo we wokrjesu Hornje Błóta-Łužica
Kategorija:Něhdyša gmejna (Wokrjes Hornje Błóta-Łužica)
Kategorija:Rozpušćenje gmejny 2001